秋夜示李十
作者：呂本中
朝代：宋

paragraphs: 晴鳩不時鳴，雨鳩不暫歇。
相去跬步間，屢見屐齒折。
寒泥擁衰草，秋扇罷殘熱。
今晨好風景，稍貸屋頭月。
清光冷相照，玉豔滿金玦。
喚客坐前窗，文字相澡雪。
殷勤傍詩律，未暇了麴糵。
瀾翻談經口，邂逅如意鐵。
我歌君輒書，字字有行列。
不須陛枑嚴，但要兵衛設。
譬如南山石，瑑齒當井渫。
真成一戰覇，未可三鼓竭。
人生各涇渭，世事亦滕薛。
高堂食肉人，兩馬方踶齧。
何知緼袍底，猶有不安節。